
Nr. 472

AVIZ

asupra propunerii legislative privind înfiinţarea, organizarea şi funcţionarea Gărzii civile şi a patrulelor cetăţeneşti
Cu adresa nr. 327 din 23 septembrie 2002, Biroul Permanent, conform art. 86 din Regulamentul Camerei Deputaţilor, a sesizat pentru examinare şi avizare Comisia pentru Buget, Finanţe şi Bănci cu propunerea legislativă privind înfiinţarea, organizarea şi funcţionarea Gărzii civile şi a patrulelor cetăţeneşti. 

În urma examinării, în şedinţa din data de 01 octombrie 2002, Comisia, cu unanimitate de voturi, a hotărât respingerea din următoarele considerente:

În considerarea importanţei deosebite pe care o prezintă siguranţa cetăţeanului, Parlamentul a adoptat mai multe acte normative în domeniu.

De asemenea, conform Programului de guvernate pentru perioada 2001 – 2004, sunt în curs de finalizare măsurile de demilitarizare a unor structuri care au aparţinut Ministerului de Interne, preluate de Ministerul Administraţiei Publice, evitându-se orice fel de activităţi paralele.

În acest fel vor fi create instituţiile şi mijloacele moderne, necesare asigurării unui climat de siguranţă şi securitate publică a cetăţeanului şi bunurilor sale, după modelele europene.

Facilităţile propuse prin această iniţiativă legislativă nu pot fi acordate, ştiut fiind că bugetele locale primesc de la bugetul de stat numai sume pentru echilibrare, iar facilităţile se stabilesc, de asemenea, numai prin legile care reglementează impozitele respective, pentru a nu crea dificultăţi în administrarea acestora.

Iniţiativa promovată nu ţine seama de dispoziţiile art. 53 din Constituţie, potrivit cărora cetăţenii au obligaţia să contribuie prin impozite şi taxe la cheltuielile publice, orice alte prestaţii fiind interzise, în afara celor stabilite prin lege, în situaţii excepţionale.

